ટફ ટાર્ગેટને પાર કરવા માટે મજબૂત મનોબળ સાથે બૅટિંગમાં ઊતરેલી કચ્છી વીસા ઓસવાળ જૈનની ટીમે શરૂઆત તો સારી કરી હતી, પરંતુ બીજી ઓવરમાં જ વિકેટ ગુમાવતાં ટીમમાં ટેન્શન ઊભું થયું હતું. જોકે ત્રીજા ક્રમે બૅટિંગમાં ઊતરેલા કૅપ્ટન નીરવ ભેદાએ (૪૫) પોતાની ઇનિંગ્સ દરમ્યાન પાંચ સિક્સરો મારીને સ્કોરને જીતની વધુ નજીક કરી દીધો હતો, પરંતુ છેલ્લી બે ઓવરમાં ટીમના ૧૩૩ રનના સ્કોર પર નીરવ ભેદા સહિત ત્રણ વિકેટો પડી જતાં કચ્છી વીસા ઓસવાળ જૈનની ટીમ માટે જીત મેળવવી મુશ્કેલ બની ગઈ હતી. દિલની ધડકન અટકાવી દે એવી રસાકસી દરમ્યાન જ્યારે છેલ્લા બે બૉલમાં ૧૫ રનની જરૂર હતી ત્યારે સંકેત શાહે અક્ષય વોરાની ઓવરમાં બે સિક્સરો ફટકારીને ‘મિડ-ડે’ના રોમાંચક નિયમો અંતર્ગત ૨૧ રન મેળવીને લગભગ જીતવી અશક્ય લાગતી મૅચને હારમાંથી જીતમાં પલટી દીધી હતી.